ΚΟΙΝΟΤΙΚΟ ΠΛΑΙΣΙΟ ΓΙΑ ΤΙΣ ΚΡΑΤΙΚΕΣ ΕΝΙΣΧΥΣΕΙΣ ΣΤΗ ΒΙΟΜΗΧΑΝΙΑ ΣΥΝΘΕΤΙΚΩΝ ΙΝΩΝ (96/C 94/07)

(Κείμενο που παρουσιάζει ενδιαφέρον για τον ΕΟΧ)

Το 1977, διαπιστώνοντας το χαμηλό μέσο ποσοστό χρησιμοποίησης της παραγωγικής ικανότητας στον τομέα των συνθετικών ινών και νημάτων, την επακόλουθη μείωση των θέσεων εργασίας και τον κίνδυνο επιδείνωσης της κατάστασης και στρέβλωσης του ανταγωνισμού λόγω της χορήγησης περαιτέρω ενισχύσεων, η Επιτροπή λαμβάνει ορισμένα μέτρα σύμφωνα με το άρθρο 93 παράγραφος 1 της συνθήκης ΕΚ προκειμένου να επιβάλει πρόσθετα μέτρα ελέγχου της ελευθερίας των κρατών μελών να χορηγούν ενισχύσεις στους παραγωγούς των εν λόγω ινών και νημάτων. Τα μέτρα αυτά έγιναν γνωστά ως πλαίσιο ενισχύσεων στον τομέα των συνθετικών ινών, του οποίου η ισχύς λήγει στις 31 Μαρτίου 1996 (1).

Το 1995 η Επιτροπή ανέθεσε σε ανεξάρτητη εταιρεία ειδικευμένων συμβούλων στον τομέα των συνθετικών ινών να εκπονήσει δύο μελέτες: μια μελέτη σχετικά με την αποτελεσματικότητα του πλαισίου ενισχύσεων για τον τομέα των συνθετικών ινών και τα επιχειρήματα υπέρ και κατά της συνέχισης του ελέγχου των εν λόγω ενισχύσεων και μια δεύτερη μελέτη σχετικά με το μελλοντικό έλεγχο των ενισχύσεων στον τομέα αυτόν.

Λαμβάνοντας υπόψη τις ανωτέρω εκθέσεις και τις απόψεις που εξέφρασαν τα κράτη μέλη και η εποπτεύουσα αρχή της ΕΖΕΣ σχετικά με τις εκθέσεις και τη λειτουργία του πλαισίου εν γένει, ιδιαίτερα κατά τη συζήτηση του εν λόγω θέματος στην πολυμερή συνεδρίση για τις κρατικές ενισχύσεις το Δεκέμβριο του 1995, η Επιτροπή αποφάσισε να συνεχίσει να επιβάλλει πρόσθετους ελέγχους στην ελευθερία των κρατών μελών να χορηγούν ενισχύσεις στον τομέα των συνθετικών ινών.

Ωστόσο, δεδομένου ότι οι εκθέσεις σχετικά με το πλαίσιο πρότειναν τρόπους για την επιτυχέστερη άσκηση του ελέγχου των κρατικών ενισχύσεων στον τομέα των συνθετικών ινών, η Επιτροπή αποφάσισε ότι πρέπει να συνεχισθεί ο έλεγχος μέσω της θέσπισης νέων μέτρων ειδικά για τον εν λόγω τομέα αντί να παραταθεί περαιτέρω η περίοδος ισχύος του υφιστάμενου πλαισίου. Κατ' αυτόν τον τρόπο δεν θα υπάρξει κίνδυνος διατάραξης του ανταγωνισμού στη βιομηχανία συνθετικών ινών, ιδιαίτερα στους τομείς που εξακολουθούν να χαρακτηρίζονται από πλεονάζουσα παραγωγική ικανότητα, ενόψει της εφαρμογής του προβλεπόμενου οριζοντίου πλαισίου κρατικών ενισχύσεων υπέρ σημαντικών επενδύσεων.

Με τα νέα αυτά μέτρα επιχειρείται να αποτραπεί οποιαδήποτε στρέβλωση του ανταγωνισμού στην εσωτερική αγορά όσον αφορά τον τομέα των συνθετικών ινών 7 για να επιτευχθεί το νέο πλαίσιο μέτρων, θα πρέπει να συμβιβάζεται με τις λοιπές κοινοτικές πολιτικές, όπως αυτές περιγράφονται στη Συνθήκη της Ρώμης και σε άλλες κοινοτικές ρυθμίσεις καθώς και στη συμφωνία ΕΟΧ και όπως προκύπτουν από άλλες διεθνείς υποχρεώσεις που έχει αναλάβει η Κοινότητα.

Η εμβέλεια του ελέγχου

Τα μέτρα εφαρμόζονται, ανεξάρτητα από το μέγεθος του υποψήφιου αποδέκτη, σε όλες τις κατηγορίες ενισχύσεων, εκτός εκείνων που χορηγούνται για επαγγελματική κατάρτιση/επανεκπαίδευση βάσει καθεστώτων που έχει εγκρίνει η Επιτροπή και των ενισχύσεων που χορηγούνται βάσει καθεστώτων που έχει εγκρίνει η Επιτροπή και εμπίπτουν είτε στο πεδίο εφαρμογής των κοινοτικών κανόνων για τις κρατικές ενισχύσεις υπέρ της προστασίας του περιβάλλοντος (2), είτε στο πεδίο εφαρμογής του κοινοτικού πλαισίου των κρατικών ενισχύσεων για την έρευνα και την ανάπτυξη (3).

Όσον αφορά τους γενικούς τύπους ινών και νημάτων, τα πολυμερή στα οποία βασίζονται και τις τελικές τους χρήσεις, τα μέτρα εφαρμόζονται σε όλους τους γενικούς τύπους ασυνεχών ινών και συνεχών νημάτων με βάση τον πολυεστέρα, το πολυαμίδιο, το ακρυλικό ή το πολυπροπυλένιο, ανεξάρτητα από τις τελικές χρήσεις του προϊόντος.

Όσον αφορά τις βιομηχανικές μεθόδους, τα μέτρα εφαρμόζονται στις ενισχύσεις που αποσκοπούν στην άμεση στήριξη της εξώθησης (extrusion), της υφασματοποίησης (texturization) ή του πολυμερισμού (συμπεριλαμβανομένης της πολυσυμπύκνωσης), εφόσον η τελευταία μέθοδος συνδυάζεται με την εξώθηση από πλευράς χρησιμοποιούμενων μηχανημάτων, ή στην άμεση στήριξη κάθε μεθόδου η οποία, στη συγκεκριμένη επιχειρηματική δραστηριότητα, συνδυάζεται συνήθως με παραγωγικές ικανότητες εξώθησης/υφασματοποίησης από πλευράς χρησιμοποιούμενων μηχανημάτων.

Τα μέτρα δεν εφαρμόζονται στις ενισχύσεις που αποσκοπούν στην άμεση στήριξη μεθόδων που εφαρμόζονται στο στάδιο που προηγείται του πολυμερισμού, για παράδειγμα, στην παραγωγή μονομερών. Κατά τον ίδιο τρόπο, τα μέτρα δεν εφαρμόζονται στις διαδικασίες που έπονται της εξώθησης/υφασματοποίησης οι οποίες, στη συγκεκριμένη επιχειρηματική δραστηριότητα, δεν συνδυάζονται συνήθως με παραγωγικά μέσα εξώθησης/υφασματοποίησης από την άποψη των χρησιμοποιούμενων μηχανημάτων. Τέλος, τα μέτρα δεν εφαρμόζονται στις μεθόδους εξώθησης νημάτων κατά τις οποίες τα κλωστοποιούμενα νήματα υφίστανται μόνο προσωρινά, πριν μετατραπούν σε μη υφασμένο ύφασμα και σε ύφασμα spunlaid για την παραγωγή μη υφαντών προϊόντων. Ο εν λόγω κλάδος αποτελεί τομέα συνεχούς καινοτομίας και ταχύρρυθμης ανάπτυξης, ενώ τα μηχανήματα για την εξώθηση των νημάτων του είδους αυτού δεν μπορούν να προσαρμοσθούν εύκολα και χωρίς μεγάλο κόστος για την παραγωγή ασυνεχών ινών και συνεχών νημάτων.

Υποχρέωση κοινοποίησης

Συνεπώς, βάσει των νέων μέτρων, τα κράτη μέλη υποχρεούνται να κοινοποιούν, σύμφωνα με το άρθρο 93 παράγραφος 3 της συνθήκης ΕΚ, κάθε πρόταση χορήγησης ενίσχυσης, οιασδήποτε μορφής, ανεξάρτητα από το εάν η Επιτροπή έχει εγκρίνει ή όχι το σχετικό καθεστώς, και εφόσον η ενίσχυση δεν πληροί το κριτήριο de-minimis (4). Τα προαναφερθέντα ισχύουν για τις ενισχύσεις που χορηγούνται για την άμεση στήριξη:

- της εξώθησης/υφασματοποίησης όλων των γενικών τύπων ινών και νημάτων που βασίζονται στον πολυεστέρα, στο πολυαμίδιο, στο ακρυλικό ή στο πολυπροπυλένιο ανεξάρτητα από τις τελικές τους χρήσεις ή

- του πολυμερισμού (συμπεριλαμβανομένης της πολυσυμπύκνωσης), εφόσον συνδυάζεται με την εξώθηση από πλευράς χρησιμοποιούμενων μηχανημάτων ή

- κάθε βιομηχανικής μεθόδου που σχετίζεται με την ταυτόχρονη εγκατάσταση ικανότητας εξώθησης/υφασματοποίησης από τον μελλοντικό αποδέκτη της ενίσχυσης ή άλλη εταιρεία του ομίλου στον οποίο ανήκει και η οποία, στη συγκεκριμένη επιχειρηματική δραστηριότητα, συνδυάζεται συνήθως με ανάλογη παραγωγική ικανότητα από πλευράς χρησιμοποιούμενων μηχανημάτων.

Τα κράτη μέλη δεν υποχρεούνται να κοινοποιούν ορισμένες κατηγορίες ενισχύσεων: ενισχύσεις για την επαγγελματική κατάρτιση/επανεκπαίδευση που χορηγούνται βάσει καθεστώτων που έχει εγκρίνει η Επιτροπή 7 και ενισχύσεις που χορηγούνται βάσει καθεστώτων, που έχει εγκρίνει η Επιτροπή και που υπάγονται στους κοινοτικούς κανόνες για τις κρατικές ενισχύσεις υπέρ της προστασίας του περιβάλλοντος ή στο κοινοτικό πλαίσιο των κρατικών ενισχύσεων για την έρευνα και την ανάπτυξη.

Κάθε πρόταση για χορήγηση ενίσχυσης εκτός του πεδίου εγκεκριμένου καθεστώτος πρέπει οπωσδήποτε να κοινοποιείται σύμφωνα με το άρθρο 93 παράγραφος 3.

Εκτός από τις πληροφορίες που παρέχονται συνήθως όταν κοινοποιείται στην Επιτροπή πρόταση χορήγησης ενίσχυσης (5), τα κράτη μέλη πρέπει να διαβιβάζουν και τις ακόλουθες πληροφορίες:

- την πλήρη επωνυμία του υποψήφιου αποδέκτη, με την οποία είναι καταχωρημένος στα μητρώα του οικείου κράτους μέλους και, σε περίπτωση που ανήκει σε όμιλο, την πλήρη επωνυμία του ομίλου και, εφόσον τούτο είναι απαραίτητο, περιγραφή της διάρθρωσης του ομίλου,

- όσον αφορά τον υποψήφιο αποδέκτη (ή/και, ενδεχομένως, τον όμιλο στον οποίο ανήκει) δήλωση σχετικά με την τρέχουσα παραγωγική του ικανότητα, την παραγωγική του ικανότητα για καθένα από τα τρία προηγούμενα έτη και την παραγωγική ικανότητα που θα έχει μετά την πραγματοποίηση των επενδύσεων που θα υποστηριχθούν από την προτεινόμενη ενίσχυση (σε τόνους/έτος) όσον αφορά την εξώθηση ή/και την υφασματοποίηση των ινών ή νημάτων επί την οποίων διενεργείται ο έλεγχος και τις ποσότητες που έχουν αποτελέσει ή αναμένεται να αποτελέσουν αντικείμενο εξώθησης/υφασματοποίησης σε καθένα από τα έτη αυτά. Επιπλέον, τα στοιχεία πρέπει να αναλύονται ανά γενικό/πολυμερικό τύπο ινών ή νημάτων (ο προσδιορισμός τους γίνεται σύμφωνα με τη συνδυασμένη ονοματολογία (6) και, μόνο για τα νήματα, πρέπει να αναφέρεται το μέσο decitex βάσει του οποίου έχει υπολογισθεί η παραγωγική ικανότητα,

- δήλωση σχετικά με το σκοπό των επενδύσεων για τις οποίες πρόκειται να χαρηγηθεί ενίσχυση και περιγραφή αυτών, και τα αναμενόμενα οφέλη για τον υποψήφιο αποδέκτη (και, σε περίπτωση που η ενίσχυση θα στηρίξει στοιχεία ευρύτερης στρατηγικής του ομίλου στον οποίο ανήκει, και για τον όμιλο),

- σε περίπτωση που η ενίσχυση πρόκειται να στηρίξει την εγκατάσταση, τον εκσυγχρονισμό ή την προσαρμογή μηχανημάτων εξώθησης ή/και υφασματοποίησης, δήλωση σχετικά με το κατά πόσον τα μηχανήματα μπορούν να προσαρμοσθούν για την παραγωγή διαφορετικών γενικών ειδών προϊόντων με την ίδια πολυμερική βάση, ή προϊόντων με βάση διαφορετικά πολυμερή και, σε περίπτωση που τούτο είναι δυνατό, το κόστος προσαρμογής και η ευχέρεια με την οποία μπορεί να πραγματοποιηθεί,

- περιγραφή του ειδικού προϊόντος και των γεωγραφικών αγορών που ενδέχεται να επηρεαστούν από την προτεινόμενη ενίσχυση.

Η μέθοδος αξιολόγησης και τα κριτήρια έγκρισης

Κατά την αξιολόγηση του συμβιβάσιμου των ενισχύσεων που εμπίπτουν στο πεδίο εφαρμογής των παρόντων μέτρων, ο βασικός παράγοντας που λαμβάνεται υπόψη είναι οι επιπτώσεις της ενίσχυσης στις αγορές των σχετικών προϊόντων, δηλαδή των ινών/νημάτων, για την παραγωγή των οποίων προορίζεται η ενίσχυση. Τα μέσα ποσοστά χρησιμοποίησης της παραγωγικής ικανότητας σε πολλούς τομείς παραμένουν μη ικανοποιητικά και οι επιπτώσεις των κρατικών ενισχύσεων παραγωγής θα είναι εν γένει αρνητικές από πλευράς ανταγωνισμού στην εσωτερική αγορά, εκτός εάν η ελλειμματική προσφορά του σχετικού προϊόντος οφείλεται σε διαρθρωτικούς λόγους.

Σε κάθε περίπτωση, ανεξάρτητα από την κατάσταση της αγοράς των σχετικών προϊόντων και τις επιπτώσεις της ενίσχυσης στην αγορά αυτή, τα νέα μέτρα προβλέπουν περιορισμό της έντασης της ενίσχυσης. Εντούτοις, σύμφωνα με τις κοινοτικούς κανόνες για τις ενισχύσεις στις ΜΜΕ, οι ΜΜΕ θα μπορούν να λάβουν ενίσχυση με υψηλότερη ένταση σε σχέση με τις μεγαλύτερες επιχειρήσεις. Τα μέτρα προβλέπουν επίσης τη χορήγηση ακόμη υψηλότερου ποσοστού ενίσχυσης στις ΜΜΕ, εφόσον πρόκειται για τη στήριξη της παραγωγής ενός καινοτόμου προϊόντος.

Βάσει των μέτρων, η Επιτροπή θα εκτιμά το συμβιβάσιμο μιας ενίσχυσης σε τρία στάδια:

- την κατάσταση των αγορών για τα σχετικά προϊόντα,

- τις επιπτώσεις της ενίσχυσης στη σχετική παραγωγική ικανότητα και

- ανάλογα με το αποτέλεσμα των δύο πρώτων σταδίων και το μέγεθος της εταιρείας, τον καινοτόμο χαρακτήρα των σχετικών προϊόντων.

Τα σχετικά προϊόντα είναι οι ίνες ή/και τα νήματα για την παραγωγή των οποίων προορίζεται η ενίσχυση και που εμπίπτουν στο πεδίο εφαρμογής των μέτρων. Κατά την αξιολόγηση η Επιτροπή θα προσδιορίζει τις αγορές αυτών των προϊόντων βάσει του γενικού είδους της ίνας ή του νήματος (δηλαδή είτε συνεχείς ίνες για τάπητες, βιομηχανικές συνεχείς ίνες, υφαντουργικές συνεχείς ίνες είτε ασυνεχείς ίνες) και την πολυμερική τους βάση (δηλαδή πολυαμίδιο, πολυεστέρας, ακρυλικό ή πολυπροπυλένιο). Η Επιτροπή θα προσδιορίζει επίσης κατά πόσον μπορεί να μεταβληθεί η παραγωγική ικανότητα των εκάστοτε εξεταζόμενων εγκαταστάσεων κατά πόσο μπορούν, χωρίς μεγάλη προσπάθεια και σχετικά χαμηλό κόστος, να προσαρμόζονται στην παραγωγή διαφορετικών προϊόντων και, συνεπώς, να επηρεάζουν περισσότερες από μία αγορές.

Για τον προσδιορισμό της κατάστασης της αγοράς για καθένα από τα σχετικά προϊόντα, δηλαδή της διαρθρωτικής ισορροπίας μεταξύ προσφοράς και ζήτησης, η Επιτροπή θα εξετάζει τα διαθέσιμα στοιχεία εκτίμησης που πρέπει να στηρίζονται σε πραγματικά περιστατικά και όχι απλώς σε ισχυρισμούς, εικασίες ή αόριστες πιθανότητες. Μεταξύ των στοιχείων αυτών ενδέχεται να περιλαμβάνονται:

- το μέσο ποσοστό χρησιμοποίησης της παραγωγικής ικανότητας για τις ίνες ή τα νήματα, με βάση τον ετήσιο μέσο όρο των δύο προηγουμένων ετών, ο οποίος πρέπει να ανέρχεται τουλάχιστον σε 90 %, εφόσον υπάρχει ελλειμματική προσφορά για διαρθωτικούς λόγους,

- το ύψος των εισαγωγών ινών ή νημάτων στον ΕΟΧ, τα μεγέθη για την παραγωγική ικανότητα και κατανάλωση εντός του ΕΟΧ, οι εξαγωγές και οι τιμές, τα περιθώρια κέρδους για το τρέχον έτος και για καθένα από τα προηγούμενα τρία έτη καθώς και οι προβλέψεις για τη μελλοντική εξέλιξή τους,

- όσον αφορά τον υποψήφιο αποδέκτη (ή/και, ενδεχομένως, τον όμιλο στον οποίο ανήκει), το μερίδιό του στην αγορά για καθένα από τα σχετικά προϊόντα κατά το εκάστοτε τρέχον έτος, για καθένα από τα τρία προηγούμενα έτη.

Ωστόσο, ούτε ο εν λόγω κατάλογος είναι εξαντλητικός, ούτε ένα ή περισσότερα από αυτά τα στοιχεία μπορούν αναγκαστικά να θεωρηθούν ως αποφασιστικής σημασίας για την εξαγωγή συμπερασμάτων.

Η σχετική παραγωγική ικανότητα είναι η συνολική βιώσιμη παραγωγική ικανότητα του υποψήφιου αποδέκτη (ή/και, ενδεχομένως, του ομίλου στον οποίο ανήκει) για την εξώθηση ή/και υφασματοποίηση των σχετικών προϊόντων. Σε όλες τις περιπτώσεις, η βιώσιμη παραγωγική ικανότητα περιλαμβάνει την προσωρινά αργούσα παραγωγική ικανότητα (δηλαδή εκείνη που ενδέχεται να επανενεργοποιηθεί όταν αυξηθούν οι πωλήσεις) αλλά αποκλείει την απαρχαιωμένη (δηλαδή την αργούσα παραγωγική ικανότητα που έπαψε να χρησιμοποιείται πριν από την υποβολή της αίτησης ενίσχυσης και που προορίζεται για διάλυση ή για διάθεση εκτός του ΕΟΧ).

Για τον καθορισμό του καινοτόμου ή μη χαρακτήρα ενός προϊόντος κατά την έννοια των μέτρων, η Επιτροπή θα πρέπει και πάλι να εξετάζει τα πραγματικά στοιχεία ως προς τη φύση, τη διάρθρωση και την προβλεπόμενη εξέλιξη της αγοράς του συγκεκριμένου προϊόντος, την ευχέρεια με την οποία μπορεί ο σχετικός μηχανολογικός εξοπλισμός να προσαρμοσθεί για την παραγωγή μη καινοτόμων προϊόντων ή προϊόντων με λιγότερο σημαντικό καινοτόμο χαρακτήρα και το κόστος της εν λόγω προσαρμογής, καθώς και κατά πόσον το προϊόν παρουσιάζει σαφείς και σημαντικές διαφορές από οποιοδήποτε άλλο προϊόν ή απλώς και μόνο αποτελεί παραλλαγή με οριακές μόνο διαφορές όσον αφορά τα τεχνικά χαρακτηριστικά ενός υφιστάμενου προϊόντος.

Η Επιτροπή θα ζητεί, όταν τούτο είναι απαραίτητο, συμβουλές και στοιχεία από εμπειρογνώμονες, π.χ. κατά τον καθορισμό της διαρθρωτικής ισορροπίας μεταξύ προσφοράς και ζήτησης για τα σχετικά προϊόντα ή για να προσδιορίσει κατά πόσον ο παραγωγικός εξοπλισμός θα μπορούσε ή όχι, χωρίς μεγάλες προσπάθειες και με σχετικά χαμηλό κόστος, να προσαρμοσθεί στην παραγωγή διαφορετικών προϊόντων ή για να αξιολογεί τον καινοτόμο χαρακτήρα των προϊόντων. Επιπλέον, η Επιτροπή θα κινεί τη διαδικασία που προβλέπεται στο άρθρο 93 παράγραφος 2, όταν μετά την αρχική της εκτίμηση είναι πεπεισμένη ότι η πρόταση δεν συμβιβάζεται με την κοινή αγορά ή δεν είναι σε θέση να υπερβεί όλες τις δυσχέρειες που αντιμετωπίζει προκειμένου να αποφανθεί αν η πρόταση συμβιβάζεται με την κοινή αγορά.

Βάσει των μέτρων, χορήγηση επενδυτικής ενίσχυσης θα επιτρέπεται μόνο:

- για μεγάλες επιχειρήσεις, δηλαδή για επιχειρήσεις που δεν είναι ΜΜΕ, σε ποσοστό ύψους μέχρι 50 % του εφαρμοζόμενου ορίου ενίσχυσης:

- εφόσον η ενίσχυση οδηγεί σε σημαντική μείωση της σχετικής παραγωγικής ικανότητας ή

- εφόσον η αγορά για τα σχετικά προϊόντα χαρακτηρίζεται από διαρθρωτική ανεπάρκεια στον τομέα της προσφοράς και η ενίσχυση δεν οδηγεί σε σημαντική αύξηση της σχετικής παραγωγικής ικανότητας,

- για ΜΜΕ, σε ποσοστό ύψους μέχρι 75 % του εφαρμοζόμενου ορίου ενίσχυσης, εφόσον η αγορά για τα σχετικά προϊόντα χαρακτηρίζεται από διαρθρωτική ανεπάρκεια στον τομέα της προσφοράς και η ενίσχυση δεν οδηγεί σε σημαντική αύξηση της σχετικής παραγωγικής ικανότητας,

- για ΜΜΕ, σε ποσοστό μέχρι 100 % του ισχύοντος ορίου ενίσχυσης:

- εφόσον η ενίσχυση οδηγεί σε σημαντική μείωση της σχετικής παραγωγικής ικανότητας ή

- εφόσον η αγορά για τα σχετικά προϊόντα χαρακτηρίζεται από διαρθρωτική ανεπάρκεια στον τομέα της προσφοράς και η ενίσχυση δεν οδηγεί σε σημαντική αύξηση της σχετικής παραγωγικής ικανότητας και τα σχετικά προϊόντα έχουν καινοτόμο χαρακτήρα.

Για τις προτάσεις χορήγησης περιφερειακών επενδυτικών ενισχύσεων στο πλαίσιο καθεστώτων που έχει εγκρίνει η Επιτροπή, το ανώτατο ύψος ενίσχυσης είναι αυτό που ισχύει για το εν λόγω καθεστώς. Για τις προτάσεις χορήγησης περιφερειακών επενδυτικών ενισχύσεων εκτός του πεδίου των εγκεκριμένων καθεστώτων και οι οποίες δεν εμπίπτουν στο πεδίο εφαρμογής των κοινοτικών κατευθυντήριων οδηγιών για τις κρατικές ενισχύσεις διάσωσης και αναδιάρθρωσης των προβληματικών επιχειρήσεων (7) το ανώτατο ύψος ενίσχυσης είναι αυτό που ισχύει για τη σχετική περιοχή.

Για να καθορισθεί κατά πόσο η μεταβολή της παραγωγικής ικανότητας ήταν σημαντική στο πλαίσιο των μέτρων αυτών, η Επιτροπή θα εξετάσει τα πραγματικά στοιχεία εκτίμησης, τα οποία μπορεί να περιλαμβάνουν:

- για τον υποψήφιο αποδέκτη (και, όταν η ενίσχυση αποσκοπεί στην προώθηση πτυχών μιας ευρύτερης στρατηγικής εντός του ομίλου στον οποίο ανήκει, και για τον όμιλο επίσης):

- την εκάστοτε τρέχουσα παραγωγική του ικανότητα, την παραγωγική του ικανότητα για καθένα από τα προηγούμενα τρία έτη και την παραγωγική ικανότητα που θα έχει μετά την πραγματοποίηση των επενδύσεων που θα υποστηριχθεούν από την προτεινόμενη ενίσχυση (σε τόνους/έτος) όσον αφορά την εξώθηση ή/και την υφασματοποίηση για καθένα από τα σχετικά προϊόντα και τους πραγματικούς όγκους που αναμενόταν ή αναμένεται να αποτελέσουν αντικείμενο εξώθησης ή/και υφασματοποίησης κατά τα έτη αυτά,

- το μερίδιό του στην αγορά για καθένα από τα σχετικά προϊόντα κατά το εκάστοτε τρέχον έτος, για καθένα από τα προηγούμενα τρία έτη και όπως αναμένεται να διαμορφωθεί στο μέλλον,

- το μέγεθός του, δηλαδή αν αποτελεί ΜΜΕ ή μεγαλύτερη επιχείρηση και

- τη βιωσιμότητά του,

- το μέσο ποσοστό χρησιμοποίησης της παραγωγικής ικανότητας για κάθε προϊόν, με βάση τον ετήσιο μέσο όρο των δύο προηγούμενων ετών,

- την αναμενόμενη επίδραση της ενίσχυσης στη σχετική περιοχή με βάση τα διαρθρωτικά μειονεκτήματα της περιοχής αυτής.

Αλλά, όπως συμβαίνει και με την εξέταση της κατάστασης της αγοράς για τα σχετικά προϊόντα, ο ανωτέρω κατάλογος δεν είναι ούτε εξαντλητικός, ούτε ένα ή περισσότερα από τα στοιχεία αυτά μπορούν αναγκαστικά να θεωρηθούν ως αποφασιστικής σημασίας για την εξαγωγή συμπερασμάτων.

Η πραγματοποίηση επενδύσεων για τις οποίες έχει εγκριθεί η χορήγηση ενίσχυσης συνολικού ύψους 50 ή περισσότερων εκατομμυρίων Ecu θα υπόκειται σε εκ των υστέρων έλεγχο προκειμένου να διπιστωθεί εάν τηρήθηκαν οι όροι έγκρισης.

Κατά τη γνώμη της Επιτροπής, η υποχρέωση νέας κοινοποίησης που περιγράφεται ανωτέρω αποτελεί κατάλληλο μέτρο κατά την έννοια του άρθρου 93 παράγραφος 1. Εξετάσθηκε από τα κράτη μέλη και την εποπτεύουσα αρχή της ΕΖΕΣ σε πολυμερή σύσκεψη το Δεκέμβριο του 1995.

Τα μέτρα θα τεθούν σε ισχύ την 1η Απριλίου 1996 και η διάρκεια ισχύος τους θα είναι τριετής. Καταρχήν, θα καταργηθούν το αργότερο έξι μήνες μετά την ημερομηνία έναρξης ισχύος του προβλεπόμενου οριζόντιου πλαισίου κρατικών ενισχύσεων υπέρ σημαντικών επενδύσεων.

(1) ΕΕ αριθ. C 142 της 8. 6. 1995, σ. 4.

(2) ΕΕ αριθ. C 72 της 10. 3. 1994, σ. 3.

(3) ΕΕ αριθ. C 83 της 11. 4. 1986, σ. 2.

(4) Περιλαμβάνεται στους κοινοτικούς κανόνες της Επιτροπής για τις ενισχύσεις στις μικρομεσαίες επιχειρήσεις (ΕΕ αριθ. C 213 της 19. 8. 1992, σ. 2).

(5) Βλέπε μέρος ΙΙ του παραρτήματος ΙΙ της επιστολής του Γενικού Διευθυντή της Διεύθυνσης Ανταγωνισμού της 2ας Αυγούστου 1995 (D/20506) για την κοινή διαδικασία αναφοράς και κοινοποίησης βάσει της Συνθήκης της Ρώμης και της συμφωνίας για τον Παγκόσμιο Οργανισμό Εμπορίου σχετικά με τις επιδοτήσεις και τα αντισταθμιστικά μέτρα.

(6) ΕΕ αριθ. L 241 της 27. 9. 1993, σ. 1.

(7) ΕΕ αριθ. C 368 της 23. 12. 1994, σ. 12.